Ha re ntse re sebeletsa Bethele, boemo ba rōna bo thehiloeng Bibeleng ka tšebeliso ea mali bo ile ba tsebahala Italy. Mathoasong a lilemo tsa bo-1980, ho ile ha e-ba le nyeoe e mabapi le taba eo ’me e ile ea tsosa moferefere o moholo. Banyalani ba bang ba Lipaki ba ile ba qosoa ka bohata ba hore ba bolaile morali oa bona, le hoja a ne a bolailoe ke bothata ba phallo ea mali boo batho ba bangata ba sebakeng sa Mediterranean ba bo futsitseng. Bara le barali babo rōna ba Bethele ba ile ba thusa babuelli ba molao ba neng ba buella batsoali bao ba Bakreste. Pampitšana le khatiso e khethehileng ea Tsoha! li ile tsa thusa batho hore ba tsebe ’nete le hore ba utloisise hantle hore na Lentsoe la Molimo le re’ng ka mali. Likhoeling tseo, hangata Paolo o ne a sebetsa lihora tse 16 ka letsatsi a sa emise. Ke ile ka etsa sohle seo nka se khonang ho mo tšehetsa boitekong boo ba bohlokoa boo a neng a bo etsa.